KISKŐRÖS VÁROS POLGÁRMESTERE


ELŐTERJESZTÉS
(sürgősséggel a Képviselő-testület 2025. november 19-i ülésére)


TÁRGY: 	KISKŐRÖSI RÁDIÓAMATŐR SPORT, EGÉSZSÉG ÉS SZABADIDŐ EGYESÜLET NÉVHASZNÁLAT IRÁNTI KÉRELME


Bíró László a Kiskőrösi Rádióamatőr Sport, Egészség és Szabadidő Egyesület elnöke kérelmet nyújtott be Kiskőrös Város Önkormányzatához, melynek értelmében a Polgári Törvénykönyvről szóló 2013. évi V. törvény és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény alapján működő egyesület létrehozását határozta el.

Az egyesület a „Kiskőrösi Rádióamatőr Sport, Egészség és Szabadidő Egyesület” elnevezést kívánja viselni, amely névhasználathoz az Önkormányzat hozzájárulása szükséges.

Az egyesület célja a rádióamatőr tevékenység támogatása és fejlesztése, vagyis a tagok műszaki tudásának, nyelvismeretének és rádióforgalmazási gyakorlatának fejlesztése, a rádióamatőr hagyományok ápolása, valamint a közösségi és sportjellegű rádióamatőr versenyzés szervezése és támogatása. Emellett az egyesület segítséget kíván nyújtani katasztrófahelyzetek kommunikációs támogatásában és elősegíti az egészséges életmód, a szabadidősportok gyakorlását.

Az Egyesület alapvető rendeltetése az oktatás területén elősegíteni a rádióamatőrök szakmai, általános és speciális műszaki műveltség szintjének emelését, tagjai számára különböző nyelvek tanulását, felkarolni és elősegíteni a hobbi szintű, kedvtelési rádióamatőr tevékenységet, a rádióamatőr műszaki fejlesztések színvonalának emelését. Tevékenységével segíteni kívánja az egészséges életmód és a szabadidősport gyakorlása feltételeinek megteremtését, a sportfinanszírozás, a gyermek - és ifjúsági sport, a hátrányos helyzetű társadalmi csoportok, valamint a fogyatékosok sportjának támogatását. A sportcélok keretében a klub különös hangsúlyt fektet a rádióamatőrök és a rádióamatőr sportági versenyzők összefogására, tevékenységük szervezésére, összehangolására, irányítására.
 
A civil szervezetek bírósági nyilvántartásáról és az ezzel összefüggő eljárási szabályokról szóló 2011 évi CLXXXI. törvény 21. § (4) bekezdésében foglaltakra figyelemmel, - „Ha a szervezet neve olyan elnevezést tartalmaz, amelyhez másnak jogi érdeke fűződik, a kérelemhez csatolni kell a jogosult hozzájárulását tartalmazó nyilatkozatot” – az egyesület a nevében a Kiskőrös város nevét fel kívánja tüntetni.

A hatályos jogszabályok értelmében figyelemmel arra, hogy az egyesület a nevében a Kiskőrös Város nevét fel kívánja tüntetni, szükséges Kiskőrös Város Önkormányzatának hozzájárulása.

Az előterjesztés sürgősséggel történő kiküldését az indokolja, hogy a kérelem az anyagkiküldést követően érkezett be.

A fentiek alapján javaslom a határozat-tervezetben foglaltak elfogadását.


Kiskőrös, 2025. november 14.

	Domonyi László s.k.,
	polgármester 


HATÁROZAT - TERVEZET

A Képviselő-testület 

1. a civil szervezetek bírósági nyilvántartásáról és az ezzel összefüggő eljárási szabályokról szóló 2011 évi CLXXXI. törvény 21. § (4) bekezdésében foglaltakra figyelemmel- hozzájárul ahhoz, hogy a Kiskőrösi Rádióamatőr Sport, Egészség és Szabadidő Egyesület a város nevét az egyesület nevében szerepeltesse.

2. felhatalmazza a Polgármestert a névhasználattal kapcsolatos szükséges jognyilatkozatok megtételére.

Felelős: 	polgármester
Határidő: 	azonnal




